Meteorologisk institutt

Meteorologisk institutt (forkortet MET) er et norsk statlig forvaltningsorgan underlagt Klima- og miljødepartementet med ansvar for den offentlige meteorologiske tjenesten for sivile og militære formål. Instituttet driver både værvarsling og en utstrakt forskningsvirksomhet innen meteorologi, oseanografi og klima. METs internasjonale forkortelse er MET Norway. Historie Det norske meteorologiske institutt ble opprettet som et institutt ved Det Kongelige Frederiks Universitet ved stortingsbeslutning våren 1866 og kongelig resolusjon 28. juli samme år. Den første bestyreren, Henrik Mohn, var samtidig professor ved universitetet, men fikk senere tittelen direktør, etter at instituttet i 1909 ble skilt ut som en frittstående institusjon og lagt direkte under Kirke- og undervisningsdepartementet. Det formelle navnet ble endret til Meteorologisk institutt i 2002. Forkortelsen MET Oslo eller MET OSLO har vært brukt internasjonalt i lang tid; Verdens meteorologiorganisasjon anbefalte for eksempel i 1956 alle medlemsorganisasjonene å standardisere referanser til Meteorologisk institutt i Norge som «MET OSLO». I dag er den offisielle forkortelsen MET Norway på engelsk. Virksomhet Meteorologisk institutt har sitt hovedkontor i Oslo, med værvarslingssentraler i Bergen og Tromsø. Instituttet har ett værtjenestekontor i Longyearbyen og fire værtjenestekontor tilknyttet Forsvarets flystasjoner på Ørland, Andøya, Bodø og Bardufoss. Om lag 450 medarbeidere har sin arbeidsplass ved Meteorologisk institutt. Meteorologisk institutt er først og fremst forbundet med værvarsling, men driver også en utstrakt forskningsvirksomhet innen meteorologi, oseanografi og klima. Instituttets offisielle datagrunnlag og produkter er fritt tilgjengelig for publikum for bruk, spredning og videre bearbeiding. Instituttet deltar aktivt i det internasjonale samarbeidet, og de åpne standardene kan fungere som pådriver internasjonalt for at prisene på meteorologiske data blir redusert. Sitat fra instituttets vedtekter: Instituttet skal arbeide for at myndigheter, næringslivet, institusjoner og allmennheten best mulig kan vareta sine interesser for sikring av liv og verdier, for planlegging og for vern av miljøet. Instituttet skal blant annet: utarbeide værvarsler studere Norges klima og gi klimatologiske utredninger innhente meteorologiske data i Norge, nærliggende havområder og på Svalbard drive forsknings- og utviklingsarbeid levere flyværtjenester formidle resultatene av sitt arbeid utføre oppdrag og yte spesialtjenester delta i det internasjonale meteorologiske samarbeid Instituttet samler inn, behandler og leverer værdata til både offentlige og private aktører i Norge. Fra 2006 er Forskningsdivisjonen ved Meteorologisk institutt en del av Oslo Centre for Interdisiplinary Environmental and Social Research. I september 2007 lanserte Meteorologisk institutt værtjenesten yr.no i samarbeid med NRK. I Norge er Meteorologisk institutt også den militære værtjenesten. De utarbeider noen spesialvarsler til Forsvaret, slik at de kan planlegge sine aktiviteter. Direktører for Meteorologisk institutt Henrik Mohn (1866–1913) Aksel Steen (1913–1915) Theodor Hesselberg (1915–1955) Ragnar Fjørtoft (1955–1978) Kaare Langlo (1978–1983) Arne Grammeltvedt (1984–1998) Anton Eliassen (1998–2016) Roar Skålin (2017– ) Referanser Eksterne lenker (en) Offisielt nettsted (en) Meteorologisk institutt – kategori av bilder, video eller lyd på Commons yr.no – værtjeneste i samarbeid med NRK